Na temelju članka 8. Odluke o Stipendiji Grada Zagreba za učenike i studente na temelju socioekonomskog statusa (Službeni glasnik Grada Zagreba 26/21)

**gradonačelnik Grada Zagreba**

**raspisuje**

**NATJEČAJ**

**ZA DODJELU STIPENDIJE GRADA ZAGREBA**

**ZA STUDENTE NA TEMELJU SOCIOEKONOMSKOG STATUSA OSTALIH GODINA** **STUDIJA** **ZA AKADEMSKU GODINU 2021./2022.**

**1.** Za akademsku godinu 2021./2022. studentima na temelju socioekonomskog statusa ostalih godina studija dodijelit će se 36 Stipendija, od toga 35 Stipendija studentima znanstveno-istraživačkih studija i 1 Stipendija studentima umjetničkih studija (u nastavku: Stipendija).

**2.** Pravo sudjelovanja na natječaju za dodjelu Stipendije imaju studenti koji ispunjavaju sljedeće uvjete:

- da su državljani Republike Hrvatske;

- da prosječni mjesečni prihod po članu studentova kućanstva, ostvaren u razdoblju od 1. siječnja do 30. lipnja 2021. godine, ne prelazi 60% proračunske osnovice određene Zakonom o izvršavanju Državnog proračuna Republike Hrvatske za 2021. godinu, odnosno ne prelazi iznos od 1.995,60 kuna;

- da su redoviti studenti druge ili više godine preddiplomskih ili integriranih studija ili kratkih stručnih studija i studenti diplomskih i specijalističkih diplomskih studija u Gradu Zagrebu ili na nekoj sastavnici Sveučilišta u Zagrebu;

- da su, osim iz opravdanih razloga, u prethodnoj akademskoj godini ostvarili najmanje 40 ECTS bodova;

- da imaju prijavljeno prebivalište u Gradu Zagrebu neprekidno najmanje jednu godinu prije objave Natječaja;

- da u akademskoj godini za koju se Stipendija dodjeljuje nisu upisali mirovanje studentskih obveza.

**3.** Stipendija se dodjeljuje za 10 mjeseci, računajući od 1. listopada 2021.

Mjesečno Stipendija iznosi 3.800,00 kuna neto.

**4.** Kriteriji za utvrđivanje liste kandidata za dodjelu Stipendije su socioekonomski status i uspjeh na studiju.

Kandidati za dodjelu Stipendija za studente rangiraju se ponajprije na temelju bodova ostvarenih prema socioekonomskim kriterijima, a potom, ako postoji više kandidata s jednakim brojem bodova na istom mjestu na rang-listi i prema uspjehu u studiju.

Stipendiju mogu ostvariti najviše dva kandidata iz jednog kućanstva.

Kandidati ne mogu ostvariti Stipendiju za već stečenu razinu obrazovanja.

Korisnik Stipendije ne može istodobno biti korisnik neke druge novčane stipendije financirane javnim sredstvima.

**5.** Natječaj traje 30 dana od dana objave na web stranici Grada Zagreba.

Ako se na Natječaj prijavljuje više kandidata iz istog kućanstva, svaka prijava s dokumentacijom treba biti dostavljena u zasebnoj omotnici.

Prijave za dodjelu Stipendije šalju se preporučeno u roku 30 dana od dana objave Natječaja na adresu: Gradski ured za socijalnu zaštitu i osobe s invaliditetom, Nova cesta 1, 10000 Zagreb, s naznakom "ZA NATJEČAJ ZA DODJELU STIPENDIJE GRADA ZAGREBA ZA STUDENTE NA TEMELJU SOCIOEKONOMSKOG STATUSA OSTALIH GODINA STUDIJA".

**6.** Prijave se dostavljaju isključivo na ispunjenom i potpisanom obrascu A1 – Prijava na Natječaj za dodjelu Stipendije Grada Zagreba za studente na temelju socioekonomskog statusa ostalih godina studija za akademsku godinu 2021./2022., koji se, kao i obrazac A2 – Izjava o članovima kućanstva te Uputa o pravima ispitanika, može preuzeti u Gradskom uredu za socijalnu zaštitu i osobe s invaliditetom, Zagreb, Nova cesta 1, soba 7 i na web stranici Grada Zagreba ([www.zagreb.hr](http://www.zagreb.hr)).

Uz obrazac A1 potrebno je priložiti:

6.1. Presliku domovnice ili elektronički izvod iz knjige državljana;

Dokaz iz ove točke Gradski ured za socijalnu zaštitu i osobe s invaliditetom može umjesto kandidata pribaviti iz službenih evidencija, a za što je potrebno dati privolu na obrascu A1 – Prijava na Natječaj za dodjelu Stipendije Grada Zagreba za studente na temelju socioekonomskog statusa ostalih godina studija za akademsku godinu 2021./2022.,

6.2. Preslike potvrda Porezne uprave (ispostave prema mjestu prebivališta) o visini dohotka i primitaka za kandidata i sve članove kućanstva u razdoblju od 1.1.2021. do 30.6.2021.;

Dokaze iz ove točke Gradski ured za socijalnu zaštitu i osobe s invaliditetom može umjesto kandidata pribaviti iz službenih evidencija, a za što je potrebno dati privole na obrascu A1 – Prijava na Natječaj za dodjelu Stipendije Grada Zagreba za studente na temelju socioekonomskog statusa ostalih godina studija za akademsku godinu 2021./2022.,

6.3. Izvornik uvjerenja o prebivalištu za kandidata i sve članove kućanstva, ne stariji od dana objave Natječaja ili elektronički zapisi o prebivalištu za kandidata i sve članove kućanstva, ne stariji od dana objave Natječaja;

6.4. Presliku potvrde visokog učilišta iz koje su vidljivi sljedeći podaci:

A) da je kandidat upisan kao redoviti student u akademskoj godini 2021./2022.,

B) ukupan broj ECTS bodova koje je kandidat ostvario u prethodnoj akademskoj godini,

C) prosječna ocjena koju je kandidat ostvario na ispitima položenim u prethodnoj akademskoj godini,

D) prosječna ocjena svih studenata prethodne godine istog studijskog programa.

*Napomena: traženi podaci iz točke 6.4. mogu biti navedeni u jednoj ili više zasebnih potvrda*

6.5. Pisano obrazloženje i presliku dokumentacije kojom se dokazuje opravdanost razloga, ako kandidat iz opravdanih razloga, nije u prethodnoj akademskoj godini ostvario najmanje 40 ECTS bodova;

6.6. Ispunjeni i potpisani obrazac A2 – Izjava o članovima kućanstva;

**7.** Bodovanje socioekonomskog statusa studenta provodi se prema dokazima koje je potrebno priložiti uz obrazac A1:

A) za prosječni mjesečni prihod po članu studentova kućanstva, ostvaren u razdoblju od 1. siječnja do 30. lipnja tekuće godine, temeljem dokaza iz točke 6.2., 6.3. i 6.6. Natječaja

B) za studenta kojemu je jedan roditelj umro, nestao ili nepoznat ili koji živi u kućanstvu s jednim roditeljem, temeljem:

-preslike smrtnog lista ili izvatka iz matice umrlih za preminulog roditelja,

-preslike potvrde nadležnog tijela o nestaloj osobi (ako je roditelj nestao),

-preslike izvatka iz matice rođenih za kandidata, ne starijeg od dana objave Natječaja ili elektroničkog izvoda iz matice rođenih za kandidata, ne starijeg od dana objave Natječaja (ako je iz istog vidljivo da je jedan roditelj nepoznat),

-dokaza iz točke 6.3. i 6.5. Natječaja;

C) za studenta čija su oba roditelja umrla, nestala ili nepoznata ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi, temeljem:

-preslike smrtnog lista ili izvatka iz matice umrlih za preminule roditelje,

-preslike potvrde nadležnog tijela o nestaloj osobi (ako su oba roditelja nestala),

-preslike izvatka iz matice rođenih za kandidata, ne starijeg od dana objave Natječaja ili elektroničkog izvoda iz matice rođenih za kandidata ne starijeg od dana objave Natječaja (ako je iz istog vidljivo da su oba roditelja nepoznata),

-preslike pravomoćnog rješenja ili uvjerenja nadležnog centra za socijalnu skrb da je kandidat pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi, izdanog u tijeku trajanja Natječaja;

D) za studenta koji živi u kućanstvu s bratom ili sestrom koji su predškolske dobi ili su u sustavu redovitog osnovnoškolskog, srednjoškolskog i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi, temeljem:

**–** dokaza iz točke 6.3. i 6.6. Natječaja - za braću i sestre predškolske dobi,

– preslike potvrde o redovitom školovanju u školskoj/akademskoj godini 2021./2022. i dokaza iz točke 6.3. i 6.6. Natječaja - za braću i sestre koji su u sustavu redovitoga osnovnoškolskoga, srednjoškolskoga i visokog obrazovanja,

**–** preslike rješenja o priznavanju prava na doplatak za pomoć i njegu ili prava na osobnu invalidninu i dokaza o uplati u 10. mjesecu 2021. (uplata za 9. mjesec 2021.) ili u 11. mjesecu 2021. (uplata za 10. mjesec 2021.) i dokaz iz točke 6.3. i 6.6. Natječaja - za braću i sestre koji su korisnici prava na doplatak za pomoć i njegu ili prava na osobnu invalidninu;

E) za studenta koji je roditelj, temeljem preslike izvatka iz matice rođenih za svako dijete kandidata, ne starijeg od dana objave Natječaja ili elektronički izvod iz matice rođenih za svako dijete kandidata, ne stariji od dana objave Natječaja.

**8.** Bodovanje uspjeha na studiju provodi se temeljem dokaza iz točke 6.4. Natječaja.

**9.** Nepravovremene i nepotpune prijave neće se razmatrati.

**10.** Prijedlog rang-liste studenata za dodjelu Stipendije s popisom kandidata čije su prijave potpune, pravovremene i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, kao i popis podnositelja čije su prijave nepotpune, nepravovremene ili ne ispunjavaju uvjete natječaja bit će objavljen na web-stranici Grada Zagreba u roku od 60 dana od dana isteka roka za podnošenje prijava.

Gradonačelnik utvrđuje konačnu listu za dodjelu Stipendije.

**11.** Nakon završetka školovanja, korisnik Stipendije obvezan je zaposliti se i raditi na području Grada Zagreba, odnosno uz suglasnost davatelja Stipendije, na području Republike Hrvatske, najmanje onoliko vremena koliko je primao Stipendiju.

Stipendist je dužan vratiti primljeni iznos Stipendije ako je pravo na Stipendiju ostvario na temelju neistinitih ili krivotvorenih podataka, ako je za trajanja ugovora o korištenju Stipendije primao drugu novčanu stipendiju financiranu javnim sredstvima, ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija, ako se ne zaposli u Gradu Zagrebu, odnosno uz suglasnost davatelja Stipendije, na području Republike Hrvatske i ne odradi onoliko vremena koliko je primao Stipendiju te ako bez opravdanog razloga i u roku ne dostavi podatke o zaposlenju.